Diari Oficial de la Generalitat Valenciana


Sumari del DOGV 5157, del 19-12-2005 (2005/13242)

ORDE de 29 de novembre de 2005, de la Conselleria de Benestar Social, per la qual es regulen i convoquen ajudes en matèria de Servicis Socials per a l'exercici 2006.
---------------------------------------------------------------------------------------------------------------------------------------------------------------------

### Dades del document

Número de DOGV
:   5157

Data del DOGV
:   19-12-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/13788


Data del document
:   29-11-2005

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * tercera edat
    * ajuda pública
    * ajuda social
    * inserció professional
    * prestació social
    * suport econòmic
    * integració social

ORDE de 29 de novembre de 2005, de la Conselleria de Benestar Social, per la qual es regulen i convoquen ajudes en matèria de Servicis Socials per a l'exercici 2006. [2005/X13530]
  
Des que el text constitucional establira els principis rectors que haurien d'orientar d'ara en avant als poders públics en el traçat de les polítiques d'índole social i econòmica, les actuacions d'impuls públic han trobat en les matèries de servicis socials i d'acció social l'àmbit prioritari per a garantir l'aproximació de les diferències entre ciutadans que, progressivament, va originant la diversitat de realitats personals, econòmiques, socials o culturals.
  
En este sentit, la Generalitat, des dels inicis de l'exercici de les seues competències, ha consolidat un procés creixent d'atenció i de foment de les actuacions dels servicis socials, implicant cada vegada mes als agents, públics o privats, que hauran de col·laborar en la prestació i gestió d'estos.
  
Com ja és habitual, l'ordenació dels servicis socials va sent canalitzada normativament a través de l'Orde que anualment dicta la Conselleria competent en esta matèria, en l'actualitat la Conselleria de Benestar Social, seguint el dictat de l'article 45.5 de la Llei 5/1997, de la Generalitat Valenciana, per la qual es regula el sistema de Servicis Socials (DOGV núm. 3.028 de 04.07.1997)
  
Esta orde de convocatòria d'ajudes en matèria de servicis socials per a l'any 2006 respon, tant a la lògica creixent d'interés mencionada, avalada pels resultats obtinguts en les convocatòries precedents, com per l'aparició de nous elements condicionants del contingut que s'ha d'ordenar.
  
Finalment, el Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social (DOGV núm. 4.543 de 14.07.2003), assigna a esta les competències en matèria de polítiques de prestacions sociosanitàries, immigració, servicis socials, discapacitats, família, menor i adopcions, dona i joventut, circumscrivint-se la present orde a l'espai competencial propi de la Direcció General de Servicis Socials.
  
En virtut d'això, en compliment d'allò que s'ha estipulat en l'article 47.11 Text Refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991,
  
ORDENE
  
Títol
  
Ajudes i subvencions
  
Article 1. Objecte de l'orde
  
És objecte d'esta orde, regular i convocar ajudes i subvencions en matèria de Servicis Socials dirigides a fomentar les següents prestacions i servicis:
  
1. Servicis Socials Generals, en les modalitats descrites en el capítol I del títol I de la present orde.
  
2. Servicis Socials Especialitzats, en les modalitats descrites en el capítol II del títol I de la present orde.
  
3. Prestacions Econòmiques Individualitzades, en les modalitats descrites en el capítol III del títol I de la present orde.
  
Capítol I
  
Servicis Socials Generals
  
Article 2. Objecte
  
Es convoquen ajudes per a contribuir a la implantació i al desenrotllament dels Servicis Socials Generals de caràcter global i polivalent, organitzats davall la responsabilitat pública, que atenen la problemàtica social de qualsevol ciutadà, el desenrotllament comunitari i la prevenció primària de situacions de segregació o de marginació, per mitjà del finançament de:
  
1. Projectes del Pla concertat de prestacions bàsiques, de Servicis Socials de corporacions locals.
  
Les ajudes seran de tres tipus:
  
a) Ajudes per al pagament de salaris i seguretat social dels professionals dels Equips Socials de Base integrats per un o alguns dels professionals de l'acció social.
  
b) Ajudes per al manteniment de centres socials com a recursos bàsics dels Servicis Socials Generals.
  
c) Ajudes per a programes de prestacions bàsiques, definits en els capítols I al V, del títol II, de l'Orde de 9 d'abril de 1990, de la Conselleria de Treball i Seguretat Social (DOGV núm. 1.291, de 26 d'abril de 1990), i que són els següents:
  
C.1. Programes d'Informació, d'Assessorament i d'Orientació sobre els drets i els recursos socials existents per a la resolució de les necessitats de la població.
  
C.2. Programes d'Emergència Social, l'objecte dels quals és l'atenció de les necessitats bàsiques de les persones que no poden satisfer-les per si mateixes, sense perjuí del que establix l'article 18 de la present orde.
  
C.3. Programes de Convivència, l'objectiu dels quals és afavorir la integració comunitària.
  
C.4. Programes de Cooperació Social, l'objectiu dels quals és potenciar la vida de la comunitat, propiciant la participació en tasques comunes i fomentant la iniciativa social, l'associacionisme i el voluntariat.
  
C.5. Programes d'Intervenció per a la Prevenció i la Inserció en el Medi Social.
  
2. Projectes d'intervenció social integral per a l'atenció, prevenció de la marginació i la inserció del Poble Gitano, integrats en el Pla de Desenrotllament Gitano.
  
A fi d'atendre les necessitats dels grups gitanos més desfavorits i promoure el desenrotllament del Poble Gitano, en el marc dels drets i deures constitucionals i del respecte a la seua cultura.
  
3. Projectes d'intervenció social integral per a l'eradicació de la pobresa.
  
A fi de potenciar el desenrotllament d'actuacions a favor de persones en situació o risc de pobresa i d'exclusió.
  
Article 3. Sol·licitants
  
Podran sol·licitar les ajudes per a Servicis Socials Generals regulades en este capítol les corporacions locals mencionades en l'article 3 de la Llei 7/1985, Reguladora de les Bases del Règim Local (BOE 03.04.1985) titulars d'estos servicis, sense perjuí del que disposa la disposició addicional tercera d'esta orde.
  
Article 4. Obligacions de les entitats subvencionades
  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció
  
2. Justificar davant l'òrgan concedent el compliment dels requisits i de les condicions, així com la realització de l'activitat i el compliment de la finalitat que determina la concessió o el gaudi de la subvenció.
  
3. Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents, aportant tota aquella informació que els siga requerida en l'exercici de les actuacions anteriors.
  
4. Comunicar a la Conselleria de Benestar Social, tan prompte com es conega i, en tot cas, amb anterioritat a la justificació de l'aplicació donada als fons concedits, l'obtenció d'altres subvencions, ajudes, ingrés o recursos que financen les activitats subvencionades
  
5. Disposar dels llibres comptables, registres diligenciats i la resta de documents degudament auditats en els termes exigits per la legislació aplicable al beneficiari en cada cas, amb la finalitat de garantir l'adequat exercici de les facultats de comprovació i control.
  
6. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i de control.
  
7. En tota la informació o documentació que s'oferisca sobre els projectes subvencionats haurà de constar la col·laboració i el finançament de la Generalitat, a través de la Conselleria de Benestar Social, d'acord amb el que establix la disposició final 2a.
  
8. Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions (BOE de 18.11.2003).
  
9. No minorar ni anul·lar la consignació que s'haja previst inicialment en el seu pressupost per a este fi.
  
10. Formalitzar adequadament els documents de seguiment tècnic i financer elaborats per la Direcció General de Servicis Socials.
  
11. Col·laborar amb el seguiment i l'avaluació que s'establisca per mitjà de comissions o altres instruments que s'articulen.
  
12. Atindre's a la coordinació i a la planificació que establisca l'òrgan competent de la Generalitat en matèria de Servicis Socials.
  
13. Presentar, d'acord amb el que establix l'article 13 de la Llei 38/2003, de 17 de novembre, General de Subvencions, una declaració responsable que no ha d'estar sotmesa en les prohibicions per a obtindre la condició de beneficiari.
  
Article 5. Criteris de valoració i de finançament dels projectes
  
Tindran caràcter prioritari per a la concessió de les ajudes els següents programes descrits per orde jeràrquic:
  
1. Potenciació dels Equips Socials de Base.
  
2. Aquells iniciats en exercicis anteriors i la continuïtat dels quals siga convenient per raons d'interés públic.
  
3. Els que es dediquen a impulsar accions integrades que coordinen l'acció de les distintes àrees de Benestar Social en un barri o localitat.
  
4. Programes dirigits a promoure la permanència dels sectors de població desfavorits en el seu ambient natural i habitual.
  
5. Nous programes dirigits a grups de persones desfavorides.
  
6. Foment de l'autoajuda i el voluntariat social.
  
7. Elaboració d'estudis de diagnòstic social i investigació sobre les demandes i necessitats d'un barri o municipi.
  
8. Formació als Equips Socials de Base per a la implantació del Sistema d'Informació d'Usuaris (SIUSS).
  
La quantia que s'assignarà a cada un dels programes tindrà en compte jeràrquicament els següents criteris generals:
  
a) El pressupost que la corporació local dedica als servicis socials en relació amb el pressupost general d'aquella.
  
b) Els programes amb millor i més alt nivell d'execució en exercicis anteriors, tindran una assignació proporcional més alta.
  
c) Les necessitats objectives del municipi, originades per la seua problemàtica social. Es consideraran com a factors correctors la dispersió dels nuclis urbans i els factors geogràfics que dificulten la fluïdesa de les comunicacions, i també l'índex de pobresa.
  
d) La participació de les diputacions provincials en el manteniment i en el finançament dels corresponents programes.
  
Article 6. Documentació
  
La documentació que hauran de presentar les corporacions locals serà la següent:
  
a) Sol·licitud en triple versió, segons model que figura en l'annex I, degudament omplida en tots els seus apartats, firmada per l'alcalde'president de la corporació local o per qui es designe com a representant d'esta.
  
b) Descripció dels programes que pretenguen desenrotllar, segons model de la sol·licitud.
  
c) Fitxa d'alta de manteniment de tercers segons model d'annex número VI. per a aquelles entitats que sol·liciten l'ingrés de la subvenció en compte diferent de la de l'exercici anterior o que sol·liciten per primera vegada l'ajuda
  
d) Fotocòpia del CIF degudament compulsada, per a aquelles entitats que hagen modificat el mateix respecte a l'exercici anterior o que sol·liciten per primera vegada l'ajuda.
  
Capítol II
  
Servicis Socials Especialitzats
  
Article 7. Objecte
  
1. Constituïx l'objecte de les ajudes regulades en este capítol:
  
a) Fomentar l'atenció en determinats centres de Servicis Socials Especialitzats, per mitjà del manteniment d'estos, d'acord amb el que establix la Secció primera d'este capítol.
  
b) Fomentar la realització de programes de Servicis Socials Especialitzats, d'acord amb el que establix la secció segona d'este capítol.
  
Article 8. Obligacions de les entitats subvencionades.
  
Són obligacions de les entitats subvencionades les següents:
  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció
  
2. Justificar davant l'òrgan concedent el compliment dels requisits i les condicions, així com la realització de l'activitat i el compliment de la finalitat que determina la concessió o gaudi de la subvenció.
  
3. Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents, aportant aquella informació que els siga requerida en l'exercici de les actuacions anteriors.
  
4. Comunicar a la Conselleria de Benestar Social, tan prompte com es conega i, en tot cas, amb anterioritat a la justificació de l'aplicació donada als fons concedits, l'obtenció d'altres subvencions, ajudes, ingrés o recursos que financen les activitats subvencionades
  
5. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control.
  
6. Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i de control.
  
7. En tota la informació o documentació que s'oferisca sobre els centres subvencionats haurà de constar la col·laboració i el finançament de la Generalitat Valenciana, a través de la Conselleria de Benestar Social.
  
8. Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions.
  
9. No minorar ni anul·lar la consignació que s'haja previst inicialment en el seu pressupost per a este fi.
  
10. Aquelles inherents a l'autorització administrativa dels centres, amb l'excepció recollida en l'apartat 2 de l'article 10.
  
11. Presentar, d'acord amb el que establix l'article 13 de la Llei 38/2003, de 17 de novembre, General de Subvencions, una declaració responsable de no estar sotmés en les prohibicions per a obtindre la condició de beneficiari.
  
Secció primera
  
Centres de Servicis Socials Especialitzats
  
Article 9. Objecte
  
1. Es convoquen ajudes per a finançar el manteniment de centres de Servicis Socials Especialitzats dirigits a atendre necessitats socials específiques en el sector de Tercera edat.
  
Article 10. Sol·licitants
  
1. Podran sol·licitar estes ajudes les persones físiques o les persones jurídiques a través dels seus representants, tant de naturalesa pública com a privada, que siguen titulars de centres de servicis socials especialitzats de 3a edat, sempre que la seua activitat no tinga ànim lucratiu i que disposen de l'autorització concedida a l'empara de l'article 47 de la vigent Llei 5/1997 de la Generalitat Valenciana i l'Orde de 4 de febrer de 2005, de la Conselleria de Benestar Social, per la qual es regula el règim d'autorització i de funcionament dels centres de servicis socials especialitzats per a l'atenció de persones majors.
  
2. Amb caràcter excepcional, basant-se en raons d'extrema necessitat i d'interés públic, podran ser subvencionats centres que encara no hagen obtingut autorització definitiva per causa no imputable als interessats, tot quedant condicionat el gaudi de la subvenció que tals centres obtingueren l'autorització administrativa de funcionament definitiva, durant l'exercici 2006.
  
3. Amb independència de l'excepció recull en l'apartat anterior, si tals centres presentaren deficiències que afecten la seguretat dels seus usuaris, això constituiria condició resolutòria de la subvenció atorgada.
  
Article 11. Criteris de valoració i de finançament dels projectes
  
1. S'establixen els criteris i les prioritats per a la concessió de les ajudes públiques regulades en la present secció, pel següent orde de jerarquia.
  
A. El primer criteri de concessió consistix a promoure la continuïtat dels Centres Socials Especialitzats que es troben en funcionament, sent prioritària la subvenció d'estos davantls de nova creació.
  
B. Quan determinats servicis siguen prestats per ens públics i privats, serà prioritària la concessió de subvencions als centres públics.
  
C. No obstant, i pel que fa a la concessió de noves ajudes per als centres de Servicis Socials Especialitzats del sector tercera edat, no se subvencionaran per la Conselleria de Benestar Social nous centres i/o places en l'exercici 2006, que no hagueren sigut subvencionats durant 2005, en aquelles zones a què es referix l'Acord del Consell de 30 de gener de 2001, pel qual s'aprova el Programa d'Accés a Places Residencials en el Sistema de Servicis Socials, mentres no es procedisca a la cobertura de les places d'accessibilitat social, la posada a disposició de la Conselleria de Benestar Social s'efectue durant l'any 2006.
  
2. Per a determinar l'import de les subvencions recollides en esta Secció s'utilitzaran un dels criteris de valoració que a continuació s'indiquen:
  
2.1. Valoració del cost atenent al criteri ?preu/plaça/dia?.
  
En este supòsit, el finançament es concretarà d'acord amb els mòduls econòmics que, sobre la base de preu/plaça/dia, es fixen a continuació, havent-se de considerar màxims
  
2.1.1. Residències de tercera edat.
  
- Places assistides: fins a 37,90 €/pers./dia.
  
- Places de favorits: fins a 17 €/pers./dia.
  
2.1.2. La quantitat mínima que han de percebre els beneficiaris d'estes subvencions, en concepte de places desocupades serà del 50% del mòdul econòmic estipulat en la resolució per a les residències de tercera edat.
  
2.1.3. Amb caràcter general per a la determinació de l'import exacte del mòdul aplicable a cada centre, hauran de tindre's en compte els aspectes següents:
  
- Nombre d'usuaris.
  
- Adequació del centre als criteris establits en l'Orde de 4 de febrer de 2005, pel que fa a l'estat de les instal·lacions, a la infraestructura, al personal de què disposen, a les prestacions que oferixen, i a qualsevol altre requisit establit en esta, així com el que disposa el Decret 91/2002, de 30 de maig, del Govern Valencià, sobre Registre d'Activitats d'Acció Social i de Registre i Autorització de Funcionament dels Servicis i Centres d'Acció Social, a la Comunitat Valenciana (DOGV número 4264, de data 05.06.2002).
  
- Ingressos de l'entitat titular del centre.
  
- Ingressos aportats pels beneficiaris
  
2.2. Valoració del cost atenent al criteri ?diferència ingressos'despeses?.
  
- El finançament d'este supòsit es concretarà d'acord amb les necessitats manifestades en la sol·licitud, a la vista de l'estimació d'ingressos, que en concepte d'aportacions dels usuaris o altres fonts, es derive de l'anàlisi de la documentació presentada junt amb la mateixa, considerant-se en tot cas, els conceptes que per a l'avaluació del cost estimat s'indiquen a continuació
  
a) Salari del personal, plus de direcció i triennis. La quantia corresponent al plus de direcció i als possibles triennis del personal del centre podran incrementar el mòdul fixat d'acord amb les característiques del centre.
  
b) Altres partides subvencionables. Les partides corresponents a arrendaments, assegurances, tributs i contractes anuals de manteniment de les instal·lacions podran ser subvencionades al 100%, en la mesura que siga una despesa justificada i no estiga prevista en el mòdul corresponent.
  
- Per a determinar l'import de la subvenció dels centres de dia de tercera edat, es tindrà en compte el mòdul de 5,40 € plaça/dia referit a costos de manteniment. A tal mòdul es podrà afegir el cost de personal que es considere necessari per al funcionament del centre de dia i que no estiga previst en el personal de la residència.
  
3. En tot cas, el cost total estimat no podrà superar la quantia que resulte d'aplicar al nombre d'usuaris del centre, el mòdul unitari assenyalat en l'apartat 2.1.1 d'este article, o el mòdul de 12,40 €/dia per al cas dels centres de dia.
  
Així mateix, en la determinació de l'import exacte del mòdul aplicable a cada centre hauran de tindre's en compte els mateixos aspectes esmentats en el punt 2.1.3 anterior.
  
Article 12. Documentació
  
La documentació que han de presentar els sol·licitants serà la següent:
  
a) Sol·licitud, segons model que figura en l'annex IV, que es trobarà a disposició dels sol·licitants en les direccions territorials de Benestar Social. Esta sol·licitud haurà de ser subscrita per qui tinga la representació de l'entitat, i haurà de ser emplenada adequadament en tots els seus apartats. És imprescindible omplir tots els apartats de la sol·licitud i es podrà afegir fulls complementaris en cas de necessitat.
  
b) Fitxa d'alta de manteniment de tercers segons model de l'annex nombre VI. per a aquelles entitats que sol·liciten l'ingrés de la subvenció en compte diferent de la de l'exercici anterior o que sol·liciten per primera vegada l'ajuda
  
c) Fotocòpia del CIF degudament compulsada, per a aquelles entitats que hagen modificat el mateix respecte a l'exercici anterior o que sol·liciten per primera vegada l'ajuda.
  
Secció segona
  
Programes de Servicis Socials Especialitzats
  
Article 13. Objecte
  
Es convoquen ajudes per a la realització de programes de Servicis Socials Especialitzats corresponents als sectors següents:
  
- Tercera edat.
  
- Minories ètniques.
  
- Transeünts, refugiats, asilats, reclusos i exreclusos, i aquells altres col·lectius descrits en l'article 26 de la Llei 5/1997.
  
Queden expressament exclosos els programes dirigits a la població immigrant, atés que estos són objecte d'una convocatòria específica d'ajudes.
  
Article 14. Sol·licitants
  
Podran sol·licitar subvencions per a l'any 2006, en les matèries regulades en esta secció, les organitzacions o entitats privades sense ànim de lucre que estiguen inscrites en el Registre General dels Titulars d'Activitats, i dels Servicis i Centres d'Acció Social de la Direcció General de Servicis Socials en el dia de la publicació de l'orde.
  
Article 15. Criteris de valoració i de finançament dels projectes
  
1. S'establixen els criteris i les prioritats per a la concessió de les ajudes públiques regulades en la present secció, per l'orde de jerarquia següent.
  
A. Programes subvencionats en l'exercici anterior en els quals siga convenient la seua continuïtat per raons de criteris tècnics quant a eficiència i eficàcia del programa.
  
B. Impulsar accions integrades d'atenció als sectors objecte de regulació en esta secció, amb caràcter globalitzador.
  
2. Per a determinar l'import de les subvencions recollides en esta secció s'utilitzaran un dels criteris de valoració que a continuació s'indiquen:
  
a) El pressupost que l'entitat dedica als referits programes en relació amb el pressupost general d'aquella.
  
b) Els programes amb millor i més alt nivell d'execució en exercicis anteriors, tindran una assignació proporcional més alta.
  
Article 16. Documentació
  
En la documentació que s'ha d'aportar a les entitats sol·licitants hauran de tindre's en compte les consideracions següents:
  
1. La sol·licitud, en triple versió, segons model que figura en l'annex IV, haurà d'estar degudament formalitzada i subscrita per qui deté la representació de l'entitat, havent de coincidir el nom de l'entitat amb què figure en el CIF.
  
2. Cada entitat haurà de demanar, en una única sol·licitud, les subvencions per a tots aquells programes que desitge executar, a partir de les quals es formularà un expedient bàsic del qual es derivaran peces separades. Estes podran resoldre's independentment.
  
3 Fotocòpia del CIF degudament compulsada, per a aquelles entitats que hagen modificat el mateix respecte a l'exercici anterior o que sol·liciten per primera vegada l'ajuda.
  
4. En aquells casos en què l'actuació siga d'àmbit municipal es requerirà un Certificat de coordinació dels programes i de les actuacions de l'entitat amb la corporació local, expedit per esta.
  
5. Fitxa d'alta de manteniment de tercers segons model d'annex número VI. per a aquelles entitats que sol·liciten l'ingrés de la subvenció en compte diferent de la de l'exercici anterior o que sol·liciten per primera vegada l'ajuda.
  
Capítol III
  
Prestacions Econòmiques Individualitzades
  
Article 17. Objecte i àmbit d'aplicació
  
1. Es convoquen ajudes econòmiques dirigides a persones individuals o nuclis familiars per a remeiar una situació greument deteriorada, d'urgent necessitat o amb greus problemes específics que afecten la seua autonomia personal, social i econòmica, i que no puguen resoldre amb mitjans econòmics propis, a fi d'aconseguir el seu normal desenrotllament humà i social.
  
2. Les ajudes convocades es referixen a les següents modalitats de Prestacions Econòmiques Individualitzades:
  
a) Ajudes d'Emergència
  
b) Ajudes per al Desenrotllament Personal de persones de la tercera edat.
  
Les prestacions individualitzades citades podran atorgar-se a subjectes concrets o nuclis familiars, amb caràcter periòdic o, quan es tracte de servicis esporàdics i adquisicions puntuals, per una sola vegada en l'exercici econòmic.
  
Article 18. Col·laboració per part de les corporacions locals
  
1. Les corporacions locals, beneficiàries de les ajudes destinades a Servicis Socials Generals, podran actuar, amb la sol·licitud prèvia d'estes, com a entitats col·laboradores de la Conselleria de Benestar Social en la gestió d'estes ajudes, conforme al que disposa l'article 12 de la Llei 38/2003, de 17 de novembre, General de Subvencions, per al qual, una vegada obtinguda la condició d'entitat col·laboradora, es transferiran a estes, a càrrec de les ajudes destinades a programes de prestacions bàsiques de Servicis Socials Generals, els fons amb què hagen de sufragar-se les ajudes als beneficiaris, quedant el seu import reflectit en la corresponent resolució d'ajudes i sent obligacions d'estes:
  
a) Acreditar, d'acord amb el que establix l'article 13.2 de la Llei 38/2003, de 17 de novembre, General de Subvencions, no estar sotmés en causa de prohibició per a obtindre la condició d'entitat col·laboradora
  
b) Entregar als beneficiaris els fons rebuts d'acord amb els criteris establits en la present convocatòria.
  
c) Verificar el compliment i l'efectivitat de les condicions o dels requisits determinants per al seu atorgament.
  
d) Justificar davant la Direcció Territorial de Servicis Socials l'aplicació dels fons percebuts i, si és el cas, entregar la justificació presentada pels beneficiaris.
  
e) Sotmetre's a les actuacions de comprovació que respecte de la gestió de tals fons realitze la Direcció Territorial de Servicis Socials, així com respecte a les actuacions de control financer que realitze la Intervenció de la Generalitat Valenciana i als procediments fiscalitzadors de la Sindicatura de Comptes.
  
2. A tals efectes, es formalitzarà un conveni de col·laboració entre la Conselleria de Benestar Social i l'entitat col·laboradora designada per esta, en què es regularan les condicions i les obligacions assumides per esta, el qual haurà de contindre, com a mínim, els punts següents:
  
- Definició de l'objecte de la col·laboració i de l'entitat col·laboradora
  
- Identificació de la normativa reguladora especial de les subvencions que seran gestionades per l'entitat
  
- Termini de duració del Conveni de Col·laboració ¡
  
- Compensació econòmica, que si és el cas es fixe a favor de l'entitat col·laboradora
  
Article 19. Exclusions i incompatibilitats
  
Queden explícitament excloses de les Prestacions Econòmiques Individualitzades les sol·licituds que es troben en els supòsits següents:
  
1. Aquelles la resolució de les quals siga competència institucional d'altres organismes públics diferents de la Direcció General de Servicis Socials.
  
2. Aquelles que hagen sigut subvencionades, pel mateix concepte, per altres organismes.
  
3. Adquisicions o accions efectuades o executades amb anterioritat a la petició de l'ajuda. No obstant podran preveure's situacions excepcionals degudament justificades.
  
Serà incompatible la concessió de l'ajuda sol·licitada amb el gaudi gratuït i/o simultani de servicis que cobrisquen els mateixos supòsits i necessitats, a través d'institucions públiques o privades subvencionades, establint-se el principi general d'incompatibilitat de les ajudes individuals i institucionals. Seran compatibles únicament quan presenten diferent naturalesa i atenguen distinta finalitat.
  
Article 20. Criteris de valoració i de determinació de la subvenció
  
Les sol·licituds presentades es prioritzaran d'acord amb els criteris següents:
  
A) Renda per càpita de la unitat familiar del sol·licitant, ordenada de menor a major.
  
B) En cas d'igualtat de renda, es prioritzarà segons la data de presentació de la corresponent sol·licitud, d'acord amb el que establix l'article 38.4 de la Llei 30/92 Reguladora del Règim jurídic de les Administracions Públiques i del Procediment Administratiu Comú, modificada per Llei 4/1999, de 13 de gener (BOE de 26.11.1992).
  
La quantia de la concessió estarà d'acord amb els ingressos globals familiars, del cost de la necessitat i/o dels mòduls màxims determinats per a cada modalitat indicats en els articles 25 i 30 de la present orde, no podent excedir, en cap cas, d'estos mòduls o del cost de la necessitat.
  
Secció primera
  
Ajudes d'Emergència
  
Article 21. Ajudes d'emergència: característiques i tipologia
  
1. Són ajudes econòmiques de caràcter extraordinari destinades a pal·liar aquelles situacions en què puguen trobar-se les persones, afectades per un estat de necessitat. Van dirigides a la unitat de convivència.
  
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que li poguera correspondre al beneficiari o a un altre membre de la llar, per a la mateixa finalitat.
  
3. Es consideraran situacions d'emergència aquelles que originen despeses extraordinàries per a cobrir necessitats específiques de caràcter bàsic i urgent, com ara:
  
a) Despeses imprescindibles per a l'ús de la vivenda habitual.
  
b) Despeses excepcionals en què concórreguen circumstàncies de greu o urgent necessitat social i que es consideren d'interés per a l'atenció de persones amb important problemàtica.
  
c) Despeses destinades a cobrir necessitats bàsiques familiars.
  
Article 22. Requisits per a l'accés a les prestacions d'emergència
  
Els requisits que hauran de complir-se per a accedir a estes ajudes són els següents:
  
1. Que el beneficiari no dispose d'ingressos suficients per a afrontar els gastos derivats de la situació d'emergència
  
2. Que la renda per càpita de la unitat familiar a què pertany el sol·licitant no supere la quantia anual de 4.270 €.
  
3. Que dispose de l'informe tècnic en què es determine la necessitat l'acció objecte de l'ajuda i es faça constar que s'han esgotat tots els recursos existents encaminats a resoldre la necessitat, bé pels servicis tècnics municipals, bé per les direccions territorials de Benestar Social.
  
Article 23. Determinació del límit d'ingressos
  
La documentació que han d'aportar els interessats en este tipus d'ajuda és la següent:
  
1. Es consideraran ingressos familiars la totalitat dels ingressos bruts procedents de tots i cada un dels membres de la unitat familiar. A tals efectes, es comptabilitzaran tots els ingressos provinents de sous, de rendes, de propietats, d'interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
  
2. S'haurà de justificar els ingressos o la carència d'estos, per mitjà de certificacions d'ingressos, informes tècnics, o, quan estos documents no puguen ser expedits, es justificaren per mitjà de declaració jurada o declaració expressa responsable de l'interessat/da, atorgades davant d'una autoritat administrativa, un notari o davant la Direcció General de Servicis Socials.
  
La renda per càpita s'obtindrà al dividir els ingressos entre el nombre de membres de la unitat familiar.
  
3. Als efectes de la present orde, es considerarà unitat familiar aquells que convisquen en el domicili familiar, extrem que s'acreditarà per mitjà de certificat de convivència expedit per l'Ajuntament corresponent.
  
Article 24. Documentació.
  
1. La documentació que han d'aportar els interessats en este tipus d'ajuda és la següent:
  
a) Sol·licitud, segons model oficial que figura en l'annex V, subscrita pel beneficiari o pel seu representant, degudament omplida.
  
b) Fotocòpia compulsada del NIF del sol·licitant.
  
c) Certificat de convivència emés per l'Ajuntament de residència.
  
d) Fotocòpia compulsada de l'última declaració de la renda o si no n'hi ha, certificat negatiu de declaració, referida als ingressos de la unitat familiar. En cas de certificat negatiu s'aportarà certificat acreditatiu de la pensió rebuda pel sol·licitant.
  
e) informe tècnic que justifique la necessitat de l'acció objecte de l'ajuda, emesa pels servicis tècnics competents mencionats en el punt 3, de l'article 22 d'esta orde.
  
f) Tota aquella documentació requerida pel tècnic que tramita l'ajuda i que siga necessària per a una adequada valoració social.
  
g) Fitxa de manteniment de tercers degudament omplida, segons annex VI.
  
2. Les persones que consten en la sol·licitud podran autoritzar, per mitjà de la seua firma, a la Direcció General de Servicis Socials perquè sol·licite els certificats de pensions, de renda i de vida laboral, directament als distints organismes encarregats de la seua gestió, quan això siga preceptiu per a complir als requisits d'esta orde, sense perjuí que, si és el cas, puguen sol·licitar-se estos documents directament als interessats, segons annex VIII.
  
Quant a l'ús i protecció de les dades contingudes en esta documentació, valdrà al que disposa la Llei Orgànica 15/1999, de 13 de desembre, de Protecció de Dades de Caràcter Personal (BOE de14.12.1999).
  
Article 25. Mòduls econòmics
  
Els mòduls econòmics màxims pels quals es regixen estes prestacions són els següents:
  
a) Ús habitatge habitual: Fins a 327 €/mes.
  
b) Accions extraordinàries: Fins a 3.265 €.
  
c) Necessitats bàsiques: Fins a 327 €/mes
  
En tot cas, la determinació del mòdul econòmic concret que corresponga, dins dels límits màxims assenyalats, s'efectuarà segons la necessitat valorada i segons les disponibilitats pressupostàries per a atendre este tipus d'ajudes.
  
Secció segona
  
Ajudes per al desenrotllament personal
  
de persones de tercera edat
  
Article 26. Característiques i tipologia
  
Es comprenen en esta tipologia totes aquelles mesures que possibiliten a persones amb problemes motors o sensorials el manteniment en l'entorn social, incrementant la seua autonomia i afavorint les seues relacions i la integració social.
  
Estes ajudes s'articulen en tres modalitats:
  
a) Ajudes per a l'eliminació de barreres arquitectòniques existents en la vivenda pròpia o en l'edifici de l'ancià que obstaculitzen la seua mobilitat. Comprenen aquelles transformacions o reformes que contribuïxen a evitar els obstacles i a facilitar la mobilitat.
  
b) Ajudes tècniques, considerant-se com a tals l'adaptació funcional de la llar i l'adquisició d'útils necessaris per al desenrotllament en la vida ordinària.
  
c) Adaptació de vehicle de motor.
  
Article 27. Requisits
  
Els requisits que hauran de complir-se per a accedir a este tipus d'ajudes són els següents:
  
a) Ser major de 60 anys.
  
b) Que existisquen deficiències de caràcter motor o sensorial en el sol·licitant que li impedisquen o dificulten la seua mobilitat a través de mitjans normals.
  
c) Que la sol·licitud estiga referida a elements relacionats amb les necessitats d'accessibilitat i comunicació, sent exclosos els que signifiquen una millora en la llar/edifici que no estiga directament relacionada amb els impediments físics i/o sensorials.
  
d) Idoneïtat d'allò que s'ha sol·licitat per a cobrir la necessitat que planteja el subjecte.
  
e) No haver obtingut en els últims 5 anys ajuda pel mateix concepte, excepte provada necessitat.
  
Article 28. Documentació
  
1. La documentació que han d'aportar els interessats en este tipus d'ajudes és la següent:
  
a) Sol·licitud, segons model oficial que figura en l'annex V, subscrita pel beneficiari o pel seu representant, degudament omplida.
  
b) Fotocòpia compulsada del NIF del sol·licitant.
  
c) Declaració de renda corresponent a l'any 2004 (o última declaració de la renda, ja que el termini per a les sol·licituds finalitza a l'octubre) o certificat negatiu, i en este cas es presentarà justificant de la pensió del sol·licitant.
  
d) Informe mèdic sobre la situació del sol·licitant o Certificat de Minusvalidesa.
  
e) Per a la modalitat d'eliminació de barreres arquitectòniques, a més:
  
- Pressupost de les adaptacions a realitzar.
  
- Justificació de la propietat de la vivenda o l'autorització del propietari per a realitzar les reformes.
  
- Permisos municipals, si és el cas.
  
f) Per a la modalitat d'ajudes tècniques: pressupost corresponent a l'adquisició que se sol·licite.
  
g) Fitxa de manteniment de tercers degudament omplida, segons annex VI.
  
2. Les persones que consten en la sol·licitud podran autoritzar, per mitjà de la seua firma, a la Direcció General de Servicis Socials perquè sol·licite els certificats de pensions, de renda i de vida laboral, directament als distints organismes encarregats de la seua gestió, quan això siga preceptiu per a complir els requisits d'esta orde, sense perjuí que, si és el cas, puguen sol·licitar-se estos documents directament als interessats, segons annex VIII.
  
Quant a l'ús i protecció de les dades contingudes en la dita documentació, haurà d'estar-se al que disposa la Llei Orgànica 15/1999, de 13 de desembre, de Protecció de Dades de Caràcter Personal.
  
Article 29. Determinació de la concessió
  
La forma de determinar la quantia de la concessió, serà en funció dels ingressos de la unitat familiar, del seu nombre de membres, del cost de l'acció i del mòdul econòmic estipulat en l'article 30.
  
La quantia màxima de l'ajuda no podrà ser superior al cost de la necessitat que tracta de cobrir l'ajuda ni superar el mòdul econòmic establit en l'article 30.
  
Article 30. Mòduls econòmics
  
Els mòduls econòmics màxims pels quals es regixen estes prestacions són els següents:
  
a) Ajudes per a l'eliminació de barreres arquitectòniques: Fins a 3.265 €.
  
b) Ajudes tècniques:
  
- Audiòfons. Fins a 677 €.
  
- Adaptació de la llar i útils. Fins a 1.183 €.
  
c) Adaptació vehicle de motor. Fins a 875 €.
  
Títol II
  
Procediment
  
Capítol I
  
Lloc i termini de presentació
  
Article 31. Lloc de presentació
  
1. Les sol·licituds d'ajuda per a Servicis Socials Generals i Especialitzats, es presentaran, junt amb la documentació requerida, en la Direcció Territorial de Benestar Social de la província on radique el centre o on es pretenga prestar el servici per al qual se sol·licita la subvenció.
  
2. Les sol·licituds de les Prestacions Econòmiques Individualitzades es presentaran, junt amb la documentació requerida, en l'ajuntament del municipi on residisca el sol·licitant.
  
3. Tot això, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 32. Terminis de presentació
  
El termini de presentació de sol·licituds serà el següent:
  
1. Per a Servicis Socials Generals i Especialitzats, el termini serà d'un mes comptat a partir de l'endemà de la publicació d'esta orde en el Diari Oficial de la Generalitat Valenciana.
  
2. Per a Prestacions Econòmiques Individualitzades, des de l'endemà de la publicació d'esta orde fins al 31 d'octubre de 2006. No obstant això, amb caràcter extraordinari, podran admetre's i tramitar-se aquelles sol·licituds d'ajudes presentades amb posterioritat a eixa data i abans del 31 de desembre de tal any, sempre que s'acredite documentalment l'aparició de la necessitat fora del termini normal de presentació de sol·licituds.
  
Capítol II
  
Tramitació, resolució i recursos
  
Article 33. Instrucció
  
1. Una vegada rebudes les sol·licituds, les direccions territorials de Benestar Social les verificaran, podent realitzar d'ofici les actuacions que consideren necessàries per a la determinació, el coneixement, i la comprovació de les dades en virtut de les quals s'ha de pronunciar la resolució. Quan la sol·licitud no reunisca els requisits exigits, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. En qualsevol fase de la tramitació dels expedients, a la vista de la documentació que n'hi ha en cada un d'estos i de les obligacions que s'adquirixen per la concessió de l'ajuda, es podran demanar informes dels organismes i de les entitats que es consideren oportunes i efectuar les comprovacions necessàries sobre l'exactitud de tot això.
  
3. Amb caràcter general, els tràmits que hagen de ser omplits per les persones interessades en el curs del procediment se substanciaran conforme al que establix l'article 76 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
  
Article 34. Criteris que s'establixen per a la concessió de les ajudes.
  
El procediment de concessió de les ajudes regulades en la present orde es tramitarà en règim de concurrència competitiva, tot preveient els supòsits següents:
  
1. Servicis Socials Generals i Especialitzats
  
En el cas de sol·licituds de subvencions de Servicis Socials Generals i de Servicis Socials Especialitzats en cada Direcció Territorial de Benestar Social es crea una Comissió Tècnica Instructora, els components de la qual seran designats pel director territorial i que comprendran:
  
1. Un cap de Servici
  
2. Un cap de Secció
  
3. Un tècnic
  
Esta Comissió tindrà com a missió l'avaluació de totes les sol·licituds presentades, conforme als criteris establits en la present convocatòria i formularà la proposta ordenada segons els criteris establits en la present orde a la Comissió de Valoració de la Direcció General de Servicis Socials.
  
En la Direcció General de Servicis Socials es crea la Comissió de Valoració formada per:
  
1. El cap d'Àrea de Servicis Socials
  
2. La cap de Servici de Programes
  
3. El cap de Servici de Prestacions
  
4. La cap de Secció d'Acció Comunitària
  
5. La cap de Secció de Tercera Edat.
  
La dita comissió analitzarà les propostes formulades per cada Direcció Territorial i proposarà a l'òrgan competent per a la concessió de les ajudes, la relació prioritzada de beneficiaris de les ajudes que es regulen i convoquen en la present orde, amb el límit del crèdit existent.
  
2. Prestacions Econòmiques Individualitzades
  
En el cas d'ajudes destinades a prestacions econòmiques individualitzades la resolució de les quals correspon a les direccions territorials, la comissió tècnica instructora referida anteriorment tindrà caràcter de Comissió de Valoració.
  
La citada Comissió elaborarà amb caràcter mensual una llista única prioritzada d'expedients complets en la referida data d'acord amb els criteris definits en l'article 20 i, seguint l'orde establit en ella, elevarà a l'òrgan competent per a la concessió d'ajudes successives propostes de concessió a favor del nombre de beneficiaris que permeten les disponibilitats de crèdit existent en cada moment.
  
Els expedients inclosos en les successives propostes de la Comissió de Valoració passaran a englobar-se en la llista única prioritzada, al lloc que els corresponga segons els criteris referits a dalt.
  
En el cas d'ajudes la resolució del qual correspon a les entitats locals, estas hauran de garantir el compliment dels preceptes establits en el present apartat.
  
Article 35. Resolució. Delegació de competències
  
1. Es delega la facultat de resolució de les sol·licituds d'ajudes relatives a Servicis Socials Generals i Especialitzats en el director general de Servicis Socials, d'acord amb la Resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria, modificada per Resolució de 16 de febrer de 2001 i per Resolució de 14 de maig de 2002 (DOGV número 3936 de 9 de febrer de 2001, DOGV número 3944 de 21 de febrer de 2001 i DOGV número 4252 de 20 de maig de 2002, respectivament).
  
2. Les resolucions de les Prestacions Econòmiques Individuals seran competència de la corporació local, que actuarà com a entitat col·laboradora de la Conselleria de Benestar Social.
  
3. No obstant allò disposat en l'apartat anterior seran les direccions territorials de Benestar Social les encarregades de resoldre les sol·licituds en els casos següents:
  
a) En l'apartat d'ajudes d'emergència, quan es produïsca una situació excepcional, amb justificació prèvia de la dita situació.
  
b) Quan es tracte de les ajudes per al desenrotllament personal de les persones de tercera edat en la seua modalitat d'eliminació de barreres arquitectòniques.
  
4. El termini màxim per a resoldre i notificar les resolucions sobre les sol·licituds de Servicis Socials Generals, Servicis Socials Especialitzats i Prestacions Econòmiques Individualitzades, serà de tres mesos comptats des de la data en què es facen públics, mitjançant una Resolució de la consellera de Benestar Social, els crèdits que financen estes ajudes, així com la quantia d'estos.
  
No obstant, si es desestimaren totalment o parcialment sol·licituds per falta de consignació pressupostària i amb posterioritat a la finalització del termini de resolució s'incrementaren els crèdits destinats a finançar les esmentades ajudes, estes sol·licituds exclusivament podran valorar-se, resoldre's i notificar-se en el termini de 3 mesos comptat a partir de la data de publicació en el Diari Oficial de la Generalitat Valenciana de la Resolució de la consellera de Benestar Social que de publicitat a este increment.
  
5. En els casos en què haja de requerir-se a l'interessat l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i el seu compliment efectiu pel beneficiari o, si no n'hi ha, pel transcurs del termini concedit.
  
6. Excepcionalment, podrà acordar-se l'ampliació de tals terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.
  
7. Una vegada transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades, de conformitat amb el que disposa l'article 44 de la Llei 30/1992, de 26 de novembre i en l'article 55 de la Llei 9/2001, de 27 de desembre, de la Generalitat Valenciana, de Mesures Fiscals, de Gestió Administrativa i Financera i d'Organització de la Generalitat Valenciana.
  
8. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que ha de desenrotllar l'entitat beneficiària.
  
9. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
10. Podrà ser motiu de denegació la incorrecta o la nul·la justificació d'ajudes d'exercicis anteriors, amb l'acreditació prèvia de la Direcció General de Servicis Socials de la concurrència de les dites circumstàncies en expedient administratiu en què es garantisca l'audiència a l'interessat, així com l'incompliment de les obligacions previstes en els articles 4 i 8 de la present orde.
  
11. La Conselleria de Benestar Social no assumirà obligacions que es deriven de la relació laboral del personal dels centres o els servicis subvencionats, sinó que seran els seus titulars qui respondran amb caràcter exclusiu.
  
12. Així mateix, la concessió d'una subvenció, a l'empara d'esta orde, no comportarà cap obligació per part d'esta Conselleria d'atorgar subvencions en exercicis posteriors.
  
Article 36. Recursos
  
Les resolucions, expresses o presumptes, dictades pels òrgans competents de la Conselleria de Benestar Social posen fi a la via administrativa, i contra elles, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà interposar potestativament, recurs de reposició davant el mateix òrgan que les ha dictades en el termini d'un mes comptat des de l'endemà a la seua notificació, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació, o de sis mesos si l'acte fóra presumpte, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que consideren convenient.
  
Les corporacions locals podran impugnar les resolucions, expresses o presumptes, dictades pels òrgans competents de la Conselleria de Benestar Social, per mitjà del requeriment potestatiu previ al recurs contenciós administratiu en el termini de dos mesos comptats des que hagueren conegut o pogut conéixer tals resolucions, conforme al que disposa l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Títol III
  
Del pagament i de la justificació de les subvencions
  
Article 37. Garanties prèvies al pagament anticipat de la subvenció
  
Quan es produïsquen bestretes de pagament, el beneficiari de la subvenció estarà obligat a garantir el seu import. A estos efectes, s'entendrà per bestretes de pagament les quantitats que siguen lliurades a favor del beneficiari amb anterioritat a què este justifique el gasto corresponent.
  
El percentatge de l'esmentada bestreta serà l'establit en el Text Refós de la Llei d'Hisenda Pública de la Generalitat Valenciana, tenint en compte el que disposa la Llei de Pressupostos de la Generalitat Valenciana per a l'any 2006.
  
No obstant, queden exceptuades d'esta obligació les corporacions locals. Igualment, queden exonerades del compliment d'esta obligació les entitats sense ànim de lucre i les persones físiques i famílies en què concórreguen les circumstàncies previstes en l'article 47 bis, apartat 3.a, del text refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991.
  
L'esmentada garantia podrà constituir-se en forma d'aval bancari, i pòlissa d'assegurament subscrita amb qualsevol entitat oficialment reconeguda. En el cas d'aval bancari, este haurà de constituir-se amb caràcter solidari o amb renúncia expressa al benefici d'excussió previst en l'article 1.830 del Codi Civil.
  
Per a la constitució i tramitació de les garanties caldrà ajustar-se al que disposa el títol segon, capítol tercer, del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques; al títol I, capítol III del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques, i a l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV de 7 de març de 1986).
  
Siga quina en siga la forma triada per a formalitzar la garantia, esta haurà de depositar-se en els servicis territorials de la Conselleria d'Economia i Hisenda de la província corresponent, els quals faran entrega al beneficiari de la carta de pagament acreditativa del depòsit que haurà de ser presentada pel beneficiari en la Direcció Territorial de Benestar Social d'esta província com a requisit previ i inexcusable per al pagament de la bestreta.
  
Article 38. Sistema de pagaments de les subvencions
  
El pagament de les subvencions regulades en la present orde s'efectuarà ajustant-se al règim que a continuació s'especifica per a cada un dels tipus d'ajudes:
  
1. En el cas de subvencions corresponents a Servicis Socials Generals i Servicis Socials Especialitzats, llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions previstes en esta orde s'ajustarà al que disposa l'article 47 bis del Text Refós de la Llei d'Hisenda Pública de la Generalitat Valenciana en els següents terminis i percentatges:
  
a) S'anticiparà un 40% de l'import de la subvenció després de la seua concessió.
  
b) Després de l'aportació i la comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà una segona bestreta la quantia de la qual ascendirà al 20% de l'import de la subvenció.
  
c) La resta s'abonarà després de la justificació pel beneficiari de la totalitat del gasto objecte de la subvenció atorgada.
  
2. El pagament de les Prestacions Econòmiques Individualitzades s'efectuarà contra presentació per part de persona beneficiària, de la justificació que acredite el seu dret a la percepció de l'ajuda.
  
En el cas de les ajudes d'Emergència, s'aplicarà el mateix règim previst per a la resta de les Prestacions Econòmiques Individualitzades, llevat que la Llei de Pressupostos per a l'any 2006 preveja un règim distint.
  
Article 39. Sistema de justificació de les subvencions
  
1. En el cas de beneficiaris de Prestacions Econòmiques Individualitzades, la Direcció Territorial de Benestar Social, o l'Ajuntament si és el cas, establirà l'adequat seguiment del gasto objecte de la subvenció. Estos beneficiaris estaran obligats a entregar, a requeriment d'aquells, tots aquells documents, factures, manaments de pagament, etc., que siguen necessàries per a justificar la quantia del gasto efectuat en relació amb l'objecte subvencionat.
  
2. Per a les subvencions relatives als Servicis Socials Generals i Especialitzats, el procediment per a realitzar la justificació estarà directament relacionada amb el règim de pagaments establit en l'article 38 de la present orde per als diferents tipus de subvencions.
  
3. Les despeses a justificar en les subvencions relatives a Servicis Socials Generals hauran de ser, com a mínim, igual a la despesa total estimada dels programes objecte de subvenció, i es correspondran sempre amb els continguts dels esmentats programes, no sent admissibles despeses d'actuacions que no estiguen específicament previstes en la descripció dels programes subvencionats. Així mateix, no podran ser compensades quantitats justificades corresponents a diferents programes subvencionats.
  
4. En el cas de Servicis Socials Especialitzats, el gasto que s'ha de justificar haurà de correspondre's amb:
  
a) Quan es tracte de subvencions per al manteniment de centres l'import del qual ha sigut determinat utilitzant el criteri ?preu/plaça/dia?, caldrà distingir dos supòsits:
  
- En el cas que els usuaris del Centre estiguen obligats a costejar parcialment el servici de què són beneficiaris, el gasto que s'ha de justificar haurà de ser com a mínim igual al cost estimat que va servir de base per al càlcul de la subvenció.
  
- En cas contrari, el gasto a justificar serà, com a mínim, igual a la quantia de la subvenció atorgada.
  
b) Quan es tracte de subvencions per al manteniment de centres l'import de les quals ha sigut determinat utilitzant el criteri ?diferència ingressos'despeses- o la realització de Programes, el gasto a justificar serà, com a mínim, igual al cost estimat que va servir de base per al càlcul de la subvenció.
  
5. En cap cas, l'import de la subvenció podrà ser de tal quantia que, com a conseqüència de la percepció d'altres ajudes d'administracions públiques, o entitats públiques o privades, o del finançament parcial pels usuaris del centre o programa, o de qualsevol altra causa, supere el cost de l'activitat a desenrotllar pel beneficiari. En el cas que l'import de la subvenció supere el cost de l'activitat exercida, l'administració procedirà al reintegrament quant a l'excés, i a l'exigència de l'interés de demora des del moment del pagament de la subvenció.
  
6. Amb independència del tipus de subvenció de què es tracte, el termini màxim de presentació de la justificació finalitza el dia 31 de gener de l'any 2007.
  
7. Excepcionalment, la Direcció General de Servicis Socials, podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputable al beneficiari de la subvenció.
  
Article 40. Documentació justificativa que ha de presentar el beneficiari
  
La justificació de les subvencions corresponents a Servicis Socials Generals i Especialitzats s'efectuarà per mitjà de la presentació de la documentació que a continuació s'especifica:
  
1. En el cas de subvencions corresponents a Servicis Socials Generals, la justificació consistirà en:
  
a) Durant el transcurs del període objecte de subvenció, i sempre que es produïsquen bestretes a compte de la subvenció, la corporació local haurà de justificar la quantitat anticipada per mitjà de la presentació davant la Direcció Territorial de Benestar Social de la província corresponent d'un certificat del volum d'obligacions reconegudes per la corporació en el període, subscrit per l'interventor/a de la corporació i amb el vistiplau de l'alcalde-president d'esta, als efectes de la tramitació del següent termini de la subvenció, segons model annex X.
  
b) Amb independència que s'hagen produït bestretes a compte, amb anterioritat a l'1 de desembre de 2006, la corporació local haurà d'emetre un certificat d'obligacions reconegudes per la corporació en tal període.
  
c) Sense perjuí del que disposa la lletra anterior, la corporació local disposa fins al 31 de gener de 2007 de termini per a:
  
- Presentar la Memòria descriptiva de l'execució dels Programes subvencionats, segons model que figura en l'annex III.
  
- Presentar Memòria Financera descriptiva de l'execució del gasto objecte de la subvenció, segons model que figura en l'annex II.
  
d) Si de la presentació de les corresponents memòries d'execució del gasto, es derivaren incompliments en la realització d'estos per part de la corporació local, es procedirà a la minoració corresponent i a l'exigència, si és el cas, de devolució d'imports indegudament percebuts.
  
2. En el cas de subvencions corresponents a Servicis Socials Especialitzats la justificació consistirà en, a més d'allò que s'ha exigit en els apartats següents, la Memòria final de resultats obtinguts amb la subvenció atorgada en què puga valorar-se el compliment o no dels objectius plantejats en la sol·licitud:
  
a) Quan es tracte de subvencions l'import de les quals ha sigut determinat utilitzant el criteri ?preu/plaça/dia?, la justificació del gasto consistirà en la presentació davant la Direcció Territorial de Benestar Social corresponent de les relacions mensuals de beneficiaris atesos, en les quals hauran de detallar-se les places no ocupades, així com els ingressos aportats pels beneficiaris, sense perjuí de qualsevol altra documentació que puga ser exigida pels òrgans competents de la Conselleria de Benestar Social. La dita documentació haurà d'estar degudament subscrita pel titular del centre o qui detente la seua representació.
  
b) Quan es tracte de subvencions l'import de les quals ha sigut determinat utilitzant el criteri ?diferència ingressos'despeses?, la justificació del gasto consistirà en la presentació davant la Direcció Territorial de Benestar Social corresponent de tota la documentació necessària per a acreditar el gasto realitzat, entre la qual haurà d'incloure's, almenys, la següent:
  
- Documents acreditatius del gasto corresponent a la nòmina de treballadors del centre, incloent-hi els fulls de salari degudament subscrits per estos i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure la certificació bancària d'haver sigut ?pagat- o ?carregat en compte?.
  
- En el cas que hi haja persones que presten servicis en el centre a canvi d'una gratificació, hauran de presentar-se els rebuts justificatius del gasto, en què conste el nom del centre, i el nom, cognoms i DNI de la persona col·laboradora.
  
- Si hi haguera persones treballant en el centre en virtut de contractes de prestació de servicis hauran d'aportar-se les corresponents factures emeses per dits professionals, així com la documentació acreditativa que estos complixen els requisits exigits per la legislació tributària vigent.
  
c) Quan es tracte de subvencions que financen la realització de programes de Servicis Socials Especialitzats, la justificació del gasto consistirà en la presentació davant la Direcció Territorial de Benestar Social corresponent de tota la documentació necessària per a acreditar el gasto realitzat. Les despeses que es justifiquen hauran de tindre relació amb els programes subvencionats.
  
Així mateix, si hi haguera professionals col·laborant en els programes en virtut de contractes de prestació de servicis, hauran d'aportar-se les corresponents factures emeses per dits professionals, així com la documentació acreditativa que estos complixen els requisits exigits per la legislació tributària vigent.
  
3. Les factures acreditatives del gasto realitzat hauran de reunir els requisits recollits en el Reial Decret 1.496/2003 de 28 de novembre, pel qual s'aprova el reglament pel qual es regulen les obligacions de facturació i es modifica el Reglament de l'Impost sobre el Valor Afegit (BOE núm. 286, de 29 de novembre de 2003).
  
4. En tot cas, s'haurà de seguir el que disposen les Instruccions que per a la justificació d'ajudes de 2006 seran dictades per la Direcció General de Servicis Socials.
  
Article 41. Desistiment sense efectes o minoració de l'import de la subvenció i exigència de reintegraments d'imports indegudament percebuts
  
Es podrà deixar sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 37 de la Llei 38/2003, de 17 de novembre, General de Subvencions, d'acord amb el que disposa la corresponent resolució per la qual es deleguen competències en matèria de contractació administrativa i gestió economicopressupostària..
  
El procediment s'iniciarà d'ofici com a conseqüència de la pròpia iniciativa de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar la resolució, serà de tres mesos des del moment que s'incoe l'expedient de revocació o minoració, i si és el cas, reintegrament.
  
Les quantitats que s'hagen de reintegrar tindran consideració d'ingrés de dret públic, a efectes del procediment aplicable per a la cobrança.
  
Article 42
  
Les disposicions contingudes en este títol s'aplicaran sempre que la corresponent llei de pressupostos o qualsevol altra llei de la Generalitat Valenciana o les seues normes de desplegament no establisquen condicions distintes.
  
DISPOSICIONS ADDICIONALS
  
Primera
  
L'eficàcia de la present convocatòria queda condicionada a l'existència, en els pressupostos de l'exercici econòmic de l'any 2006, línies T0228000, T1326000, T1331000, T1827000, T2188000, T2736000, T2737000, de crèdit adequat i suficient per a atendre les ajudes previstes en esta, a este efecte per la Conselleria de Benestar Social es publicara Orde que regule tant les línies pressupostàries com les quanties que servisquen de suport a les ajudes descrites en esta convocatòria.
  
Segona
  
En tot allò no regulat en esta orde, caldrà ajustar-se al que disposa la Llei 38/2003, de 17 de novembre, General de Subvencions i en el Text refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991, de la Generalitat Valenciana.
  
Tercera
  
El finançament de les corporacions locals de menys de 10.000 habitants té caràcter subsidiari, tenint en compte la col·laboració a què estan obligades les respectives diputacions provincials, d'acord amb el que preveu l'article 6.3 de la Llei de la Generalitat Valenciana 5/1997.
  
Quarta
  
De conformitat amb el que disposa la Llei 1/2001, de 6 d'abril, per la qual es regulen les Unions de Fet (DOGV número 3978 de data 11.04.2001), i el Decret 61/2002, de 23 d'abril, del Govern Valencià, pel qual s'aprova el Reglament de Desenrotllament de la Llei 1/2001, de 6 d'abril, de la Generalitat Valenciana (DOGV número 4239 de data 30.04.2002), o norma reglamentària que li substituïsca podran acreditar-se les dites unions per mitjà del corresponent certificat emés pel Registre Administratiu d'Unions de Fet de la Comunitat Valenciana, als efectes d'accedir a les corresponents ajudes regulades en esta orde.
  
Quinta
  
Quan l'especialitat de l'objecte o de les obligacions que es regulen així ho exigisca, les subvencions que tinguen per destinataris a persones jurídiques de naturalesa pública o privada podrà articular-se per mitjà de document administratiu subscrit per ambdós parts, on consten els drets i les obligacions d'estes i l'objecte de la subvenció, amb detall dels programes i/o servicis a subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
  
Sexta
  
Quan concórreguen circumstàncies extraordinàries en el centre, programa o servici per al qual se sol·licita subvenció, que hauran de quedar degudament acreditades en l'expedient i reflectides en l'acta corresponent, l'òrgan proponent podrà elevar propostes motivades d'atorgament de subvencions que excedisquen els mòduls màxims previstos per a cada cas.
  
DISPOSICIONS FINALS
  
Primera
  
S'autoritza la sotssecretària de la Conselleria de Benestar Social i el director general de Servicis Socials a dictar totes les instruccions que siguen necessàries en desplegament de la present orde.
  
Segona
  
Quan, per part de les entitats sol·licitants, es faça publicitat a través de qualsevol mitjà de comunicació dels centres i dels servicis, de les activitats i dels programes subvencionats, totalment o parcialment, per mitjà de les ajudes a què es referix esta orde, serà obligatori fer constar explícitament que es tracta d'un centre, d'un servici, d'una activitat o d'un programa ?subvencionat per la Generalitat Valenciana?.
  
En els locals dels centres subvencionats haurà d'exposar-se, en lloc visible, una placa d'identificació en què s'indique la condició de centre subvencionat per la Generalitat Valenciana, quan l'ajuda siga superior al 50% del cost del servici.
  
En tot cas, quan es presente la justificació haurà d'adjuntar-se fotografia acreditativa de tal extrem, fent-se constar en l'ofici de remissió de la justificació davant la Direcció General.
  
Tercera
  
La present orde entrarà en vigor l'endemà de la publicació en el Diari Oficial de la Generalitat Valenciana. No obstant, no es dictarà cap resolució sobre les sol·licituds d'ajuda, a l'empara d'esta, mentre no hi haja en els pressupostos de l'exercici econòmic de l'any 2006 crèdit adequat i suficient per a fer front a les ajudes.
  
Quarta
  
Contra les bases de la present convocatòria, es podrà interposar potestativament recurs de reposició davant el mateix òrgan que l'ha dictat en el termini d'un mes comptat des de l'endemà a la seua publicació, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que consideren convenient.
  
Les corporacions locals podran impugnar les bases de la present convocatòria, per mitjà del requeriment potestatiu previ al recurs contenciós administratiu en el termini de dos mesos comptats des de la publicació de la present orde, conforme al que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa.
  
València,29 de novembre de2005
  
La consellera de Benestar Social,